b"\n_START_ARTICLE_\nBenediktinas (likeris)\n_START_PARAGRAPH_\nBenediktinas (pranc. B\xc3\xa9n\xc3\xa9dictine)\xc2\xa0\xe2\x80\x93 Pranc\xc5\xabzijoje gaminamas \xc5\xbeoleli\xc5\xb3 likeris, kurio gamyboje naudojami 27 augalai ir prieskoniai. Benediktinas taip pat gaminamas Lenkijoje ir Latvijoje. Iki 2015 m. buvo gaminamas ir Lietuvoje._NEWLINE_Benediktinas geriamas grynas su ledu arba i\xc5\xa1 jo gamina kokteilius.\n_START_SECTION_\nIstorija\n_START_PARAGRAPH_\n1510\xc2\xa0m. benediktin\xc5\xb3 F\xc3\xa9camp vienuolyne (Normandija, Pranc\xc5\xabzija) vienuolis Dom Bernardo Vincelli suk\xc5\xabr\xc4\x97 aromatinio eliksyro recept\xc4\x85. G\xc4\x97rimas buvo gaminamas vienuolyne, kol Did\xc5\xbeiosios Pranc\xc5\xabzijos revoliucijos metu vienuolynas buvo nusiaubtas, ir receptas prapuol\xc4\x97._NEWLINE_1863\xc2\xa0m. Alexandre le Grand atk\xc5\xabr\xc4\x97 recept\xc4\x85 ir prad\xc4\x97jo gaminti g\xc4\x97rim\xc4\x85, kurio prekinis pavadinimas yra B\xc3\xa9n\xc3\xa9dictine. Jo \xc4\xafkurta kompanija benediktin\xc4\x85 gamina iki \xc5\xa1iol.\n_START_SECTION_\nGamyba\n_START_PARAGRAPH_\nBenediktino receptas yra labai saugoma komercin\xc4\x97 paslaptis. Skelbiama, kad j\xc4\xaf \xc5\xbeino tik trys \xc5\xbemon\xc4\x97s. Daug kart\xc5\xb3 buvo bandyta i\xc5\xa1siai\xc5\xa1kinti benediktino recept\xc5\xabr\xc4\x85 ir imti j\xc4\xaf gaminti, bet nes\xc4\x97kmingai. Kompanija savo b\xc5\xabstin\xc4\x97je F\xc3\xa9camp\xe2\x80\x99e turi \xc4\xafsteigusi Salon de Contrefa\xc3\xa7ons ('Klasto\xc4\x8di\xc5\xb3 sal\xc4\x97'), kur eksponuoja butelius su netikrais benediktinais._NEWLINE_Kai kurios benediktino \xc5\xbealiavos yra \xc5\xbeinomos, tai kadagys, \xc5\xa1afranas, arnika, melisa, arbat\xc5\xbeol\xc4\x97s, \xc4\x8diobrelis, Kalendra, gvazdik\xc4\x97liai, citrina, vanil\xc4\x97, apelsin\xc5\xb3 \xc5\xbeievel\xc4\x97s, medus ir cinamonas._NEWLINE_Gaminant benediktin\xc4\x85 atliekamos kelios distiliacijos, o gauti distiliatai tam tikru b\xc5\xabdu sumai\xc5\xa1omi._NEWLINE_Benediktino buteliai b\xc5\xabna pa\xc5\xbeym\xc4\x97ti inicialais D.O.M. Tai santrumpa, rei\xc5\xa1kianti lotyni\xc5\xa1k\xc4\x85 fraz\xc4\x99 Deo Optimo Maximo (Deus 'dievas', Optimus 'geriausias', Maximo 'did\xc5\xbeiausias'), kuri\xc4\x85 apytiksliai galima i\xc5\xa1versti kaip 'Dievui, geriausiam ir did\xc5\xbeiausiam'.\n_START_SECTION_\nG\xc4\x97rimai i\xc5\xa1 benediktino\n_START_PARAGRAPH_\nKompanija gamina ir g\xc4\x97rim\xc4\x85 \xe2\x80\x9eB & B\xe2\x80\x9c (B\xc3\xa9n\xc3\xa9dictine and Brandy 'Benediktinas ir brendis'), kuris yra benediktinas, praskiestas brend\xc5\xbeiu. \xc5\xa0is g\xc4\x97rimas yra ma\xc5\xbeiau saldus nei pats benediktinas. \xe2\x80\x9eB & B\xe2\x80\x9c buvo sukurtas XX a. 4-\xc4\x85j\xc4\xaf de\xc5\xa1imtmet\xc4\xaf, kai benediktino vartotojai \xc4\x97m\xc4\x97 mai\xc5\xa1yti benediktin\xc4\x85 su brend\xc5\xbeiu, kad i\xc5\xa1gauti sausesn\xc4\xaf skon\xc4\xaf. Tiek benediktinas, tiek \xe2\x80\x9eB & B\xe2\x80\x9c yra 43\xc2\xa0% alkoholio stiprumo._NEWLINE_1977\xc2\xa0m. kompanija \xc4\x97m\xc4\x97 gaminti 30\xc2\xa0% alkoholio stiprumo kavos liker\xc4\xaf Caf\xc3\xa9 B\xc3\xa9n\xc3\xa9dictine, kuris yra benediktino ir kito kavos skonio likerio mi\xc5\xa1inys._NEWLINE_Kompanija gamina ir B\xc3\xa9n\xc3\xa9dictine Single Cask, kuris pilstomas \xc4\xaf juodus butelius ir kuris pardavin\xc4\x97jamas tik Palais de la B\xc3\xa9n\xc3\xa9dictine parduotv\xc4\x97je F\xc3\xa9camp\xe2\x80\x99e."